Вагъуэхэр ди къэралым щызэтрехьэ
Мэзкуу и «Лужники» стадионым ныщхьэбэ сыхьэт 18-м къыщызэIуахынущ футболымкIэ XXI дунейпсо чемпионатыр. Зэхьэзэхуэм и пэщIэдзэ зэIущIэм хэгъэрейхэр хагъэт хабзэщ. Абы ипкъ иткIэ Урысей Федерацэр дэджэгунущ Сауд Хьэрыпым и гуп къыхэхам.
Мэкъуауэгъуэм и 14-м щыщIэдзауэ бадзэуэгъуэм и 15 пщIондэ футболымкIэ XXI дунейпсо чемпионатыр щекIуэкIынущ Урысей Федерацэм и къалэ пщыкIузым я стадион пщыкIутIым. Ахэр псори, къанэ щымыIэу, зэхьэзэхуэ иным хуэхьэзырщ. Мэзкуу, Санкт-Петербург, Сочэ, Волгоград, Екатеринбург, Къэзан, Калининград, Новгород Ищхъэрэ, Дон Iус Ростов, Самарэ, Саранск къалэхэм стадионыщIэхэр щаухуащ е щыIахэр нобэрей мардэхэм тету къызэрагъэпэщащ. КъищынэмыщIауэ, зэIущIэхэр щекIуэкIыну щIыпIэхэм къыщыунэхуащ фIым я фIыж кхъухьлъатэ тIысыпIэхэр, вокзалхэр, хьэщIэщхэр, зыгъэсапIэхэр, гъуэгухэр… КъызэралъытамкIэ, иджырей дунейпсо чемпионатыр къызэгъэпэщыным Урысей Федерацэм тригъэкIуэдащ доллар мелуан 500-м щIигъу. Ахэр псыхэкIуадэ мыхъуну щогугъ икIи зэхьэзэхуэр иуха иужькIи ди цIыхухэм къахуэсэбэпынущ.
Урысей Федерацэм и щIыпIэ куэдым щетIысэхащ дунейпсо футболым и вагъуэхэр. Аргентинэм и капитан Месси Лионель Мэзкуу пэмыжыжьэу щыIэ Бронницы къалэм къыщыувыIащ. Абы сыт щыгъуи и ныкъуэкъуэгъу лъэщ, Португалием и командэ къыхэхам и пашэ Роналду Криштиану жыжьэ кIуакъым — Кратовэ зыщегъасэ. Топджэгур зи гъащIэм къыпхухэмыхыну бразилхэм тенджыз ФIыцIэм и Iуфэм и зыгъэпскIыпIэхэм дыгъэ зыщрагъэу. Инджылызым и футболист нэхъыфIу иджыблагъэ къалъыта, пащтыхьым и пщIэр Мысырым щызиIэ Сэлахь Мухьэммэд Шэшэным щаIэт. Германием, Испанием, Франджым, Инджылызым, Уругвайм, Мексикэм, Японием, Коста-Рикэм — псори зэхэту къэрал 31-м я гуп къыхэхахэр ди хьэщIэ лъапIэщ. Ялъагъуну, я гъусэу сурэт зытрагъэхыну щIэхъуэпсу цIыху минхэр футболист цIэрыIуэхэм яужь итщ, я дэтхэнэ лъэбакъуэри ягъэхъуу.
Аращи, ныщхьэбэ сыхьэт 18-м «Лужники»-м и джэгупIэ губгъуэм щызэпэщIэувэнущ Урысей Федерацэмрэ Сауд Хьэрыпымрэ я гуп къыхэхахэр. НэщIикIыж хьидым и пэ къихуэ пщыхьэщхьэм ислъам диныр къыщежьам къикIа хьэрыпхэм я лъэпкъэгъухэр ягъэгушхуэну зэрыхэтынум шэч хэлъкъым. Хэгъэрейхэми къикIуэт яIэкъым — цIыху мелуанхэр абыхэм темыпыIэжу къащогугъ.
ПэщIэдзэ зэIущIэм и пэ къихуэу ди футболистхэр журналистхэм яхуэзащ. Абыхэм ящыщ зым Урысей Федерацэм и командэ къыхэхам и гъуащхьауэ Дзюбэ Артём топджэгум дихьэххэр къыхуриджащ Iейуэ щыIа псори (джэгугъуибл хъуауэ зыми текIуэфакъым) зыщагъэгъупщэу, зылI и быну зэкъуэувэнхэу. Армырамэ, узыщыгугъын щыIэкъым.
ФутболымкIэ XXI дунейпсо чемпионатым щIидзэным сыхьэт бжыгъэ иIэжу аращ. Хэт абы щытекIуэнур? Тхуэнейрэ дунейпсо чемпион Бразилиера хьэмэрэ абы лъэщIыхьэну гъунэгъу дыдэ хъуа Германиера? Зэи апхуэдэ ехъулIэныгъэ зимыIа, топджэгум и нобэрей пащтыхь Месси икIэм-икIэжым Аргентинэм и гъусэу дыщэр зыIэригъэхьэну? УпщIэхэр куэдщ, ауэ нэрылъагъур зыщ — Урысей Федерацэм щыщIэзыдзэ футболымкIэ XXI дунейпсо чемпионатыр адрейхэм сыткIи ефIэкIынущ. А псом ищIыIужкIэ ФутболымкIэ Дунейпсо Федерацэм (ФИФА) абы къыхуихьынущ фейдэуэ доллар меларди 6,1-м щIигъу. Зэхьэзэхуэм щытекIуэхэмрэ къыщыхэжаныкIхэмри Iыхьэншэ хъунукъым — ахъшэ саугъэт инхэр къапоплъэ.
Гъуэгу махуэ, футболымкIэ XXI дунейпсо чемпионат! Ирехъу ар щекIуэкIыну пIалъэр цIыхухэм я зэкъуэтыныгъэмрэ мамырыгъэмрэ я мазэ.
Жыласэ Заурбэч.
